Էտտորե Գոտտի Տեդեսկի

**Էտտորե Գոտտի Տեդեսկի** (իտալերեն՝ *Ettore Gotti Tedeschi.* ), իտալացի տնտեսագետ և բանկիր, Կրոնի գործերի ինստիտուտի, որը հայտնի է նաև որպես Վատիկանի բանկ, նախկին նախագահ (2009-ից 2012 թվականներին)։

## Կենսագրություն
Տեդեսկին 1973-1984 թվականներին աշխատել է ֆրանսիական Sema-Metra ՏՏ ընկերությունում որպես արդյունաբերական և ֆինանսական ռազմավարության խորհրդատու։ 1985 թվականին աշխատանքի անցավ Procomin Imi-BNL-ում՝ իբրև ֆինանսիստ, ապա տեղափոխվեց Sogei: Նա աշխատել է Parmalat- ի՝ կաթնամթերքի և սննդի իտալական կորպորացիայի IPO- ում, ինչը հանգեցրեց նրա ներգրամանը 1991 թվականին տեղի ունեցած Federconsorzi-ի ձեռքբերման բանակցություններում։ Այդ ընթացքում Տեդեսկին ներառվել էր Parmalat խմբի տնօրենների խորհրդի կազմում։

Իսպանական Santander Group-ի հետ սերտորեն կապված Էմիլիո Բոտինի խնդրանքով Տեդեսկին 1992 թվականին Ջանմարիո Ռովերարոյի հետ օգնեց հիմնադրելու Akros Finanziaria-ն։ Akros Group-ը մոտավորապես 275 միլիարդ եվրո է հավաքել 200 բաժնետերերից, որոնց թվում էին Fiat-ը, Iri-ն, Cir-ը, Ferrero-ն, Parmalat-ը, Commercial Union-ը, Banca Popolare di Milano-ն և Torinia Savings Bank-ը։ 1993 թվականին Տեդեսկին առաջադրվել է Finconsumo Banca-SpA իսպանական բանկի (հետագայում՝ Santander Consumer Bank SpA) իտալական մասնաճյուղի նախագահի պաշտոնում։

1996-2006 թվականներին նա եղել է ֆինանսական ռազմավարության պրոֆեսոր *Università Cattolica del Sacro Cuore-* ում՝ Սուրբ սրտի կաթոլիկ համալսարանում, այնուհետև բիզնեսի էթիկայի թուրինյան համալսարանում։ Ներկայումս նա էթիկա է դասավանդում *Università Cattolica  del Sacro Cuore համալսարանում* և, բացի այդ, հոդվածներ է գրում *L'Osservatore Romano* և *Il Sole 24 Ore* ամսագրերի համար։ Նա նաև պաշտոններ է զբաղեցնում տարբեր բանկային հաստատություններում, վենչուրային կապիտալի հիմնադրամներում և մասնավոր կապիտալում։

### Կրոնի գործերի ինստիտուտի վարիչ
2009 թվականին Տեդեսկին դարձել է կրոնական գործերի ինստիտուտի նախագահ։ Դա տեղի է ունեցել Պաոլո Չիպրիանիի բանկի տնօրեն դառնալուց երկու տարի հետո, և ի սկզբանե ենթադրվում էր, որ Գոտտի Տեդեսկին կշարունակի Չիպրիանիի նախաձեռնած բարեփոխումները, կամրապնդի համոզմունքը, որ գոյություն ունեն միայն հաստատված հաշիվներ, և որ գործարքները պատշաճ կերպով հսկվում են։

2010 թվականին փողերի լվացման սկանդալի պատճառով Տեդեսկին հետաքննվել է, սակայն նրա նկատմամբ մեղադրանք չի առաջադրվել։

2012 թվականի մայիսին Տեդեսկին հեռացվել է կրոնական գործերի ինստիտուտում զբաղեցրած պաշտոնից. տնօրենների խորհուրդն անվստահություն է հայտնել նրան։ Ժամանակավորապես նրան փոխարինել է գերմանացի Ռոնալդո Հերման Շմիտցը։ Վատիկանը հայտարարել է, որ Տեդեսկին հեռացվել է «քանի որ չի կատարել իր գրասենյակի առաջնային գործառույթները»։ Տեդեսկին նախ հայտարարեց, որ իր հեռացումը պայմանավորված էր նրանով, որ ինքը ցանկանում էր թափանցիկություն ապահովել, բայց բանկի հետ կապված այլ մարդիկ դեմ էին դրան։ Սակայն նաև հաստատեց դատախազներին, որ ինքը գրասենյակ էր գալիս շաբաթը միայն երկու օր՝  աշխատաժամանակի ճնշող մեծամասնությունը ծախսելով Միլանում գործող իսպանական Banco Santander բանկում՝ որպես դրա ղեկավարը։ Խորհրդի փոխնախագահ Ռոնալդո Շմիցը՝ Deutsche Bank- ի նախկին գործադիր տնօրենը, նամակ է գրել պետքարտուղարին՝ հայտնելով, որ ինքը հրաժարական կտա, եթե այն ժամանակվա նախագահը չհեռացվի։

Տեդեսկին հայտարարել է, որ իրեն թիրախավորել են հատկապես այն պատճառով, որ բանկում եղած ոչ կրոնական հաշիվների մասին տեղեկություններ է փնտրել։

### Հետաքննություն
Իտալիայի Պյաչենցա քաղաքում գտնվող Տեդեսկիի տունը և նրա միլանյան երկու աշխատավայր-գրասենյակները հետաքննվող առանձին գործերով գրոհի ենթարկվեցին 2012 թվականի հունիսի 5-ին։ Դա կոռուպցիոն հետաքննության շրջանակներում էր և առնչվում էր Finmeccanica-ի պաշտպանական կապալառու Ջուզեպպե Օրսիին, որը կապ ուներ Հնդկաստանին տասներկու ուղղաթիռ վաճառելու գործարքի հետ։ Այդ գործում Տեդեսկին ներգրավված էր տեղեկացված վկայի կարգավիճակով։

## Ծանոթագրություններ

Կատեգորիա:1945 ծնունդներ
Կատեգորիա:2012 Իտալիայում
Կատեգորիա:21-րդ դարի իտալացիներ
Կատեգորիա:Ապրող անձինք
Կատեգորիա:Իտալացի գործարարներ
Կատեգորիա:Իտալացի տնտեսագետներ
Կատեգորիա:Վատիկանի տնտեսություն
Կատեգորիա:Տնտեսագետներ